Tuinier, huishulp vas na liggaam in vlak graf gevind isDie verdagtes is eers byna twee weke na die slagoffer se dood in hegtenis geneem. (Foto: SAPS/Facebook) Vier mense, onder wie ŉ tuinier en ŉ huishulp, is Woensdag in hegtenis geneem nadat die liggaam van ŉ bejaarde man in ŉ vlak graf in Cresta in Randburg aangetref is. Die 78-jarige man was reeds byna twee weke vermis voordat sy liggaam gevind is. Lt.kol. Mavela Masondo, polisiewoordvoerder, sê ŉ huurder van die bejaarde het sy verhuurder op 16 April as vermis aangemeld nadat hy hom vir ŉ paar dae nie gesien het nie. Die bejaarde se motor, ŉ wit Volkswagen Polo, was ook nie in die erf nie. “Nadat ondersoek ingestel is, het dit aan die lig gekom dat die motor wel in die Johannesburg-omgewing opgemerk is en dat die bejaarde se bankkaarte gebruik word,” sê hy. “ŉ Uitgebreide ondersoek het tot die inhegtenisneming van ŉ man en ŉ vrou, albei in diens van die slagoffer, en twee ander manlike verdagtes gelei.” Nadat die verdagtes in hegtenis geneem is, het hulle ŉ vlak graf aan die polisie uitgewys waarin hulle glo die slagoffer begrawe het. Dié graf was in die slagoffer se eie erf. Hy is na bewering ook hier vermoor. Die verdagtes, wat almal Malawiese burgers is, staan nou tereg op aanklagte van ontvoering, moord en regsverydeling. Hulle sal na verwagting Donderdag in die Randburg-landdroshof verskyn.